המרדף אחר הסגולות הרפואיות של הקנאביס הוביל מגדלים רבים לפתח זנים ייחודיים שהינם בעלי אחוזי CBD גבוהים במיוחד ואחוזי THC נמוכים. זן חדש מבטיח כעת לשבור את כל השיאים עם יחס של 40:1 – פי 2 ויותר מהנמצא היום בענף המתפתח.
זן קנאביס חדש בשם “הלב המרפא של מרי” (Mary’s Healing Heart) מבטיח לשבור את כל השיאים שנרשמו עד כה בתחום ולספק פרחים עשירים במיוחד בקנאבידיול (CBD) – הרכיב בקנאביס שאינו פסיכואקטיבי והינו בעל סגולות בריאותיות יוצאות דופן.
הזן החדש, מתוצרת ‘Green Natural Solutions’, חברת קנאביס רפואי מקולורדו ובשיתוף עם חברת Mary’s Medicinals, מבטיח לספק פרחי קנאביס המכילים יחס של 40:1 בין CBD ל-THC – פי 2 ויותר ממה שמציגים זני הקנאביס הרפואי הבולטים בעולם, המכילים עד כ-20 אחוזי CBD בלבד.
בהודעה לעיתונות שפורסמה אמש (ג’) הודיעו שתי החברות על שיתוף פעולה חדש במסגרתו יפותח הזן המיוחד “במטרה לעמוד בדרישות ההולכות וגוברות לזני קנאביס עשירים במיוחד ב-CBD לטיפול באפילפסיה ובעיות בריאותיות אחרות”.
בשנים האחרונות נשמעים עוד ועוד סיפורים על הסגולות הרפואיות יוצאות הדופן של הקנאבידיול (CBD) – אחד מרכיבי הקנאביס שבניגוד ל-THC אינו בעל השפעה פסיכואקטיבית כלל. ה-CBD נמצא במחקרים כחומר אנטי-דלקתי, נוגד חרדות, עוצר גידולים סרטניים, משכך כאבים, מטפל בבעיות שינה ונוגד בחילות והקאות. לאחרונה אף אמר פרופ’ רפאל משולם, זוכה פרס ישראל לכימיה, כי ה-CBD “אידיאלי לטיפול בסכיזופרניה“.
ה-CBD עלה לכותרות בשנה האחרונה לאחר שידור סרטו הדוקומנטרי של ד”ר סנג’י גופטה, ראש דסק הבריאות של רשת CNN, שיצא לחקור את סגולות הקנאביס וחשף את סיפורה של שארלוט פיגי, ילדה קטנה הסובלת מתסמונת דרבט, צורה חריפה של אפילפסיה, והצליחה להפסיק כמעט לחלוטין את עשרות ההתקפים מהם סבלה לאחר שהוריה טיפלו בה בעזרת שמן קנאביס שהכיל כמויות גדולות של CBD.
בעקבות הטיפול המוצלח פותח על שמה של שארלוט זן קנאביס ייחודי שנקרא “הרשת של שארלוט” (Charlotte’s Web). הזן, שמכיל כמויות גבוהות במיוחד של CBD ומעט מאוד THC כך שהוא מתאים גם לילדים ואחרים שאינם מעוניינים ב’היי’, הפך פופולרי כל כך עד שמשפחות מכל העולם, כולל מישראל, נסעו לקולורדו עם ילדיהם הסובלים מאפילפסיה בכדי לנסות ולמצוא מזור להתקפים.
בחודש מאי השנה (2014) הודיע משרד הבריאות כי גם CBD, על אף שאינו מופיע בפקודת הסמים המסוכנים ואינו בעל השפעה פסיכואקטיבית, הינו “סם מסוכן ללא תועלת רפואית”. שבועיים לאחר מכן הגיש ח”כ חיים כץ הצעת חוק להגדרת ה-CBD כחוקי, אך בעקבות פגרת הכנסת נדחתה ההצבעה על הצעת החוק למועד לא ידוע.